CELEX: 
Language: et
Date: 2018-07-18 00:00:00
Title: KOMISJONI RAKENDUSOTSUS (EL) …/…, millega võetakse vastu tehnilised standardid ja vormingud, mis on vajalikud automaatse sobitamise toimimiseks Euroopa klassifikaatoril põhineva ühise IT-platvormi kaudu, ning riiklike süsteemide ja Euroopa klassifikaatori koostalitlusvõime tagamiseks

KOMISJONI RAKENDUSOTSUS (EL) …/…,
            
            
               18.7.2018,
            
            
               millega võetakse vastu tehnilised standardid ja vormingud, mis on vajalikud automaatse sobitamise toimimiseks Euroopa klassifikaatoril põhineva ühise IT-platvormi kaudu, ning riiklike süsteemide ja Euroopa klassifikaatori koostalitlusvõime tagamiseks 
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               Euroopa Parlamendi ja nõukogu 13. aprilli 2016. aasta määrus (EL) 2016/589, milles käsitletakse Euroopa tööturuasutuste võrgustikku (EURESe võrgustik), töötajate juurdepääsu liikuvusteenustele ja tööturgude edasist integratsiooni ning millega muudetakse määrust (EL) nr 492/2011 ja määrust (EL) nr 1296/2013,
                  1
                eriti selle artikli 19 lõiget 6,
            
            
            
               ning arvestades järgmist:
            
            
               (1)Määrusega (EL) 2016/589 luuakse ühine IT-platvorm, et viia kokku vabad töökohad ning töökohataotlused ja CVd (tööotsijate profiilid) Euroopa Liidus.
            
            
               (2)Selleks et võimaldada vabade töökohtade sobitamist töökohataotluste ja tööotsijate profiilidega, tuleb teavet vahetada kooskõlas määruse (EL) 2016/589 artikli 17 kohase ühtse süsteemiga, mis põhineb ühistel tehnilistel standarditel ja vormingutel.
            
            
               (3)Selleks et tagada tippkvaliteediga mitmekeelne sobitamine ühise platvormi kaudu, tuleb vastavalt määruse (EL) 2016/589 artiklile 19 kasutada oskuste, kompetentside ja ametite Euroopa klassifikaatorit.
            
            
               (4)Liikmesriigid, kes otsustavad, et nad ei kasuta Euroopa klassifikaatorit oma vabade töökohtade ja tööotsijate riiklikes süsteemides, mis on ühendatud ühe kooskõlastatud kanaliga määruse (EL) 2016/589 artikli 18 tähenduses, peavad koostalitluse võimaldamiseks kaardistama nendes süsteemides kasutatavate klassifikaatorite ja Euroopa klassifikaatori omavahelise vastavuse.
            
            
               (5)Riiklike, piirkondlike või valdkondlike klassifikaatorite ja Euroopa klassifikaatori vastavuse kaardistamiseks on vaja koostada vastavusloetelud ja -tabelid ning neid korrapäraselt ajakohastada.
            
            
               (6)Selleks et lihtsustada selliste vastavusloetelude ja -tabelite koostamist ning seejärel ka vastavuse kaardistamisele tuginevat teabevahetust, tuleks komisjonil selle toetamiseks tagada vajalikud tehnilised standardid ja vormingud ning asjakohased tehnilised tugirakendused.
            
            
               (7)Riiklike vastavustabelite avaldamise ja nende jagamise kaudu teiste liikmesriikide ja komisjoniga aitavad liikmesriigid arendada ja täiustada Euroopa klassifikaatorit ning EURESe pakutavaid teenuseid ja töövahendeid, näiteks otsi- või sobitamismootorite algoritme.  
            
            
               (8)Käesoleva otsusega ettenähtud meetmed on kooskõlas EURESe komitee arvamusega,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
               Reguleerimisese ja kohaldamisala
            
         
         
            
               Käesolevas otsuses sätestatakse tehnilised standardid ja vormingud, mis on vajalikud automaatse sobitamise toimimiseks Euroopa klassifikaatoril põhineva ühise IT-platvormi kaudu, ning riiklike süsteemide ja Euroopa klassifikaatori koostalitlusvõime tagamiseks.
            
            
               Artikkel 2
               Mõisted
            
            
               Käesolevas otsuses kasutatakse järgmisi mõisteid:
            
            
               (a)„vastavustabelid“ – masinloetavad võrdlustabelid, milles selgitatakse, kuidas ühe klassifikaatori mõisted on seotud ühe või mitme muu klassifikaatori mõistetega. Vastavustabeleid kasutatakse teabe automaatseks transkodeerimiseks, mis võimaldab automaatset sobitamist ühise IT-platvormi kaudu;
            
            
               (b)„masinloetav“ – teabe esitusviis sellises vormingus, mida saab arvutiga lihtsalt töödelda; 
            
            
               (c)„transkodeerimine“ – teabe ühest kodeeritud vormingust teise konvertimise protsess;  
            
            
               (d)„süntaks“ – teabe struktureerituna esitamise eeskirjad ja kord; 
            
            
               (e)„ESCO teenusplatvorm“ – veebisait, millel komisjon teeb oskuste, kompetentside, kvalifikatsioonide ja ametite Euroopa klassifikaatori kättesaadavaks ja mis on üldsusele juurdepääsetav
                  2
               . 
            
            
               Artikkel 3
               Vastavustabelite koostamine
            
            
               1.Liikmesriigid, kes kasutavad riiklikke, piirkondlikke või valdkondlikke klassifikaatoreid ametite, oskuste või kompetentsidega seotud teabe dokumenteerimiseks vabade töökohtade ja tööotsijate profiilide riiklikus süsteemis, mis on ühendatud ühe kooskõlastatud kanaliga määruse (EL) 2016/589 artikli 18 tähenduses, peavad selleks, et teha see teave määruse (EL) 2016/589 artikli 17 lõike 1 kohaselt kättesaadavaks EURESe portaali kaudu, koostama ja kasutama masinloetavaid vastavustabeleid iga sellise riikliku, piirkondliku või valdkondliku klassifikaatori ja Euroopa klassifikaatori vahel, mis on vastu võetud vastavalt määruse (EL) 2016/589 artikli 19 lõikele 2.
            
            
               2.Selleks et tagada automaatse sobitamise tõhus toimimine ühise IT-platvormi kaudu, koostavad liikmesriigid need tabelid vastavalt ühistele tehnilistele standarditele ja vormingutele, millele on osutatud määruse (EL) 2016/589 artikli 19 lõikes 6. 
            
            
               3.Lõikes 2 osutatud tehnilised standardid ja vormingud koosnevad järgmisest:
            
            
               (a)teave, mis tuleb vastavustabelites esitada;
            
            
               (b)süntaks selle teabe väljendamiseks. 
            
            
               4.EURESe Euroopa Koordinatsiooniamet edastab teavet lõikes 2 osutatud tehniliste standardite ja vormingute kohta ning teeb need kättesaadavaks EURESe portaali välisvõrgus
                  3
               . 
            
            
               5.Nagu on ette nähtud määruse (EL) 2016/589 artikli 19 lõikes 5, pakuvad Euroopa Komisjon ja EURESe Euroopa Koordinatsiooniamet liikmesriikidele toetust klassifikaatorite vastavuse kaardistamiseks. Eelkõige teeb ta kättesaadavaks loetelude ja vastavustabelite koostamise ja ajakohastamise tugirakenduse. 
            
            
               6.Liikmesriikidel, kes kasutavad riigi tasandil Euroopa klassifikaatorit, ei ole määruse (EL) 2016/589 artikli 19 lõike 4 kohaselt vaja käesolevas otsuses osutatud vastavustabeleid koostada.
            
            
               7.Järgides artiklis 6 sätestatud korda, võib EURESe Euroopa Koordinatsiooniamet tehnilisi standardeid ja vorminguid ajakohastada.
            
            
               Artikkel 4
               Vastavustabelite kasutamine koostalitlusvõime tagamiseks ühise IT-platvormiga
            
            
               Artiklis 3 osutatud vastavustabeleid kasutatakse vabu töökohti või tööotsijate profiile käsitleva teabe automaatseks transkodeerimiseks, et kõnealust teavet ühise IT-platvormi kaudu automaatselt sobitada. Liikmesriigid tagavad, et kõik määruse (EL) 2016/589 artikli 17 lõikes 1 osutatud vabade töökohtade ja tööotsijate profiilide suhtes kohaldatavad riiklike, piirkondlike või valdkondlike klassifikaatorite koodid asendatakse või neid täiendatakse enne EURESe portaalis kättesaadavaks tegemist vastava Euroopa klassifikaatori koodiga, kasutades transkodeerimiseks vastavustabeleid.
            
         
         
            
               Artikkel 5
               Vastavustabelite avaldamine
            
            
               Liikmesriigid teevad oma vastavustabelid kättesaadavaks, avaldades need ESCO teenusplatvormil ning kasutades artikli 3 lõikes 2 määratletud standardeid ja vorminguid.
            
            
               Artikkel 6
               Tehniliste standardite ja vormingute haldamine ja ajakohastamine
            
            
               1.Iga liikmesriik määrab ühtse kontaktpunkti, kuhu suunatakse kõik nõuded, küsimused ja kogu teabevahetus seoses käesoleva otsuse kohaldamisega, ning edastab selle andmed oma EURESe riikliku koordinatsioonibüroo kaudu EURESe Euroopa Koordinatsiooniametile. 
            
            
               2.Määruse (EL) 2016/589 artiklis 14 osutatud EURESe koordinatsioonirühm vaatab üks kord aastas läbi käesoleva otsuse kohaldamise.
            
            
               3.EURESe Euroopa Koordinatsiooniamet võib artikli 3 lõikes 2 osutatud tehnilisi standardeid ja vorminguid ajakohastada, kui seda on vaja tõhusaks automaatseks sobitamiseks ühise IT-platvormi kaudu.
            
            
               4.Enne iga tehniliste standardite või vormingute uue versiooni vastuvõtmist ja selle kättesaadavaks tegemist EURESe portaali välisvõrgus konsulteerib EURESe Euroopa Koordinatsiooniamet ametlikult EURESe koordinatsioonirühmaga.
            
            
               Artikkel 7
               Jõustumine
            
            
               Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
            
               Brüssel, 18.7.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 107, 22.4.2016, lk 1.
               
               
                  
                     (2)
                  
                        
                  
                     http://ec.europa.eu/esco
                  
               
               
                  
                     (3)
                  
                        http://eures.europa.eu